Tennessee
Tennessee on osavaltio Yhdysvaltain itäosissa. Se luetaan etelävaltioihin. Osavaltion pinta-ala on 109412 km² ja väkiluku vuonna 2014 oli 6549352[1] Tennesseen pääkaupunki on Nashville ja suurin kaupunki Memphis[2].
Tennesseellä on Yhdysvaltain osavaltioista eniten naapuriosavaltioita, yhteensä kahdeksan. Tennesseen pohjoispuolella sijaitsevat Kentucky ja Virginia, idässä Pohjois-Carolina, etelässä Georgia, Alabama ja Mississippi ja lännessä Arkansas ja Missouri. Tennesseejoki kulkee osavaltion halki.[3]
Tennessee on perinteisesti jaettu kolmeen osaan: itäiseen, keskiseen ja läntiseen. Tennesseen länsiosissa sen rajana ovat Mississippijoen rantojen alangot ja idässä Appalakit sekä Blue Ridge Mountains.[3]
Vuoden lämpimin kuukausi on heinäkuu, jolloin keskimääräinen ylin lämpötila on Nashvillessä 31,9 astetta. Kylmintä on tammikuussa, keskimääräinen alin −3,1 astetta.[4]
Espanjalainen kapteeni Juan Pardo kulki löytöretkellään "Tanasqui"-nimisen intiaanien asutuksen läpi 1500-luvulla lähellä Tanesejokea (nykyään Little Tennessee).
Knoxvillessä 11. tammikuuta 1796 järjestetty kokous muodosti Southwest Territorysta Tennesseen osavaltion jatkamalla Pohjois-Carolinan rajoja itään Mississippijoelle asti. Tennessee liitettiin Yhdysvaltoihin 16. osavaltiona samana vuonna.
Tennessee erosi Yhdysvalloista 8. kesäkuuta 1861, mutta sisällissodan jälkeen säädettiin orjuuden lakkauttava perustuslaki ja osavaltio liitettiin takaisin Yhdysvaltoihin 24. heinäkuuta 1866.
Toisen maailmansodan aikana Oak Ridgen laboratorio oli yksi paikoista, joissa valmistettiin aselaatuista uraania Manhattan-projektia varten.[5]
Great Smoky Mountainsin kansallispuiston näkymää Memphisin keskustaa Knoxvillen keskustaa Hernando de Soto Bridge Mississippijoella Memphisissä
Tennesseen lainsäädäntövaltaa käyttää kaksikamarinen osavaltion parlamentti. Ylähuoneessa eli senaatissa on 33 jäsentä, alahuoneessa eli edustajainkokouksessa on 99 jäsentä. Alahuoneen jäsenet valitaan kahdeksi vuodeksi, senaattorit neljäksi vuodeksi kerrallaan. Kuvernöörillä on veto-oikeus, mutta riittävällä äänimäärällä parlamentti voi kumota veton.[6]
Ylintä toimeenpanovaltaa käyttää kuvernööri, jonka parlamentin jäsenet valitsevat. Kuvernöörin kausi on neljä vuotta, uudelleenvalinta on mahdollista mutta samaa henkilöä ei voida valita enemmälle kuin kahdelle peräkkäiselle kaudelle.[7]
Osavaltio on jaettu 95 piirikuntaan.[8]
Vuonna 2010 Tennesseen bruttokansantuote oli 255 miljardia dollaria. Se oli Yhdysvaltojen osavaltioista 19. tilalla.[9]
Maatalous on tärkeä osa Tennesseen taloutta. 44% pinta-alasta on viljelymaata. Tärkeimpiä tuotteita ovat naudanliha ja broilerit.[10]
Vuonna 2013 osavaltion ylivoimaisesti suurin työllistäjä oli Vanderbiltin yliopistollinen sairaala Nashvillessä. Sitä seurasivat Eastmanin, Nissanin, General Motorsin ja M Modalin tuotantolaitokset.[11]
Tennesseessä on kaikkiaan 24 lentoasemaa.[12] Suurimmat niistä ovat Memphisin ja Nashvillen kansainväliset lentoasemat.[13]
Tennesseessä on viisi satamaa: Chattanooga, Knoxville, Memphis, Nashville ja New Johnsonville.[14]
Tennesseen 6,3 miljoonasta asukkaasta 79,3% on valkoisia, 95,5% on syntynyt Yhdysvalloissa, 93,4% puhuu englantia kotonaan. Nämä osuudet ovat suurempia kuin Yhdysvalloissa keskimäärin (tiedot vuosilta 2008–2012).[15][16]
Vuonna 2014 Tennesseen korkeakouluista parhaiksi arvioitiin[17]
Vanderbiltin yliopisto Nashvillessa Tennesseen yliopisto Knoxvillessa Tennesseen yliopisto, Martin Martinissa Memphisin yliopisto
Tennesseen itäosa, etenkin Appalakkien alue, on ollut countrymusiikin tärkeä kasvualue. Muiden muassa Dolly Parton on pyrkinyt kehittämään alueen musiikkiperinteitä. Keskiosassa sijaitsevasta Nashvillesta on tullut countryn pääkaupunki, mistä on lähetetty Grand Ole Opry -radio-ohjelmaa jo vuodesta 1925.[18]
Osavaltion länsiosassa on kasvanut monia suuria blues- ja rock-muusikoita. Elvis Presley yhdisti Memphisin Sun Records -studiolla bluesia ja countrya rock'n'rolliksi. Presleyn Graceland-niminen kartano on nykyisin museona.[18]
Tennesseessä on lukuisia baseballin ammattilaisjoukkueita. Memphis Grizzlies pelaa koripalloa NBA:ssa, Tennessee Titans amerikkalaista jalkapalloa NFL:ssä. Nashville Predators on jääkiekon NHL-liigassa ja Knoxville Ice Bears SPHL-liigassa. Autourheilussa yksi NASCARin Sprint Cup Series-osakilpailuista ajetaan Bristol Motor Speedwayn radalla Tennesseessä.
* Luokka:Seulonnan keskeiset artikkelit